
Egalitárius aciklikus irányítások

Egy gráf éleit szeretnénk úgy megirányítani, hogy aciklikus gráfot kapjunk, amelynek befokai minél ,,egyenletesebbek’’. Például a dec-min (csökkenően minimális) esetben a célunk egy olyan aciklikus irányítást keresni, amelynek a nem növekvően rendezett befok sorozata lexikografikusan minimális. Hasonlóan, az inc-max (növekvően maximális) esetben a befokok nem csökkenően rendezett sorozatát szeretnénk lexikografikusan maximalizálni. Ismert, hogy az aciklikusság megkövetelése nélkül ilyen irányítások polinom időben kereshetőek, és egybeesnek a ∑v ∈ V ϕ(ρ(v)) célfüggvényt minimalizáló irányításokkal tetszőleges ϕ diszkrét szigorúan konvex függvény esetén, ahol ρ(v) a v csúcs befokát jelöli. Azonban belátjuk, hogy a dec-min és inc-max aciklikus irányítások már nem feltétlen egyeznek meg, és a feladatok NP-nehézzé válnak már egyszerű gráfok esetén is. Továbbá az aciklikus esetben a min ∑v ∈ V ϕ(ρ(v)) feladatok sem esnek egybe különböző ϕ szigorúan konvex függvények esetén. Bebizonyítjuk, hogy ezek a feladatok tetszőleges ϕ szigorúan konvex függvény esetén NP-nehezek. Foglalkozunk azon általánosítással, amelyben minden v csúcsra külön ϕv függvény adott és a ∑v ∈ V ϕv(ρ(v)) célfüggvényt minimalizáló aciklikus irányítást keresünk. Erre a feladatra adunk egy O(2|V|poly(|V|, |E|)) futásidejű algoritmust feltéve, hogy a ϕv függvények polinom időben kiértékelhetőek. Megadjuk egy poliéder leírását, amelynek a vetületeként megkapható a befok vektorok konvex burkának politópja. Ezt a leírást és Meyer 1977-ben adott módszerét alkalmazva tudunk keresni egy a ∑v∈ V ϕv(ρ(v)) célfüggvényt minimalizáló nem feltétlenül aciklikus irányítást. Továbbá megmutatjuk, hogy a befok vektorok politópjának csúcsai pontosan az aciklikus irányítások befok vektorai. Ez azt jelenti, hogy a fenti problémákra NP-nehéz optimális csúcsot keresni, azonban az egész pontok felett tudunk optimalizálni.
Egy további természetes problémaként foglalkozunk a ∑v ∈ V ρ(v)δ(v) célfüggvényt maximalizáló aciklikus irányítás keresésével is, ahol ρ(v) és δ(v) a v csúcs be- és kifokát jelölik. Megmutatjuk, hogy a feladat polinom időben megoldható, ha a maximális fok 3, azonban NP-nehézzé válik, ha a maximális fok 4. Foglalkozunk a feladatok approximálhatóságával, és számos kapcsolódó feladattal, például az inc-min és dec-max esetekkel, illetve a maximális (súlyozott) befok minimalizálásával. A vizsgált feladatok természetes módon merülnek fel útkarbantartás ütemezésekor és routing protokollok optimalizálásakor.



